Pwyllgor Archwilio a Risg

Gwybodaeth Recriwtio

**Mae Comisiynydd y Gymraeg yn dymuno cyfethol aelod newydd i'r Pwyllgor Archwilio a Risg**

Rôl y Pwyllgor

Mae’r Comisiynydd, fel Swyddog Cyfrifyddu Comisiynydd y Gymraeg, wedi sefydlu Pwyllgor Archwilio a Risg (“y Pwyllgor”) sef pwyllgor o aelodau annibynnol, anweithredol i ddarparu cyngor gwrthrychol a diduedd ynghylch risg, rheolaeth a llywodraethiant.

Mae dyletswyddau aelodau’r Pwyllgor yn cynnwys craffu ar y canlynol a’u herio:

 - trefniadau rheolaeth ariannol;

 - rheolaethau mewnol a systemau rheoli risg;

 - trefniadau o ran cydymffurfio, chwythu’r chwiban a thwyll;

 - archwilio mewnol;

 - archwilio allanol;

 - asesu risg a threfniadau rheoli risg

Mae’r Pwyllgor yn cynnwys tri aelod annibynnol anweithredol, a’r Cadeirydd.

Ceir gwybodaeth ynglŷn â Chomisiynydd y Gymraeg ar y wefan gorfforaethol:

<https://www.comisiynyddygymraeg.cymru/>

[1 Pwrpas y swydd 2](#_Toc1811908999)

[2 Manyleb y person 3](#_Toc1208429613)

[3 Cyfnod y penodiad 3](#_Toc999550067)

[4 Ymrwymiad ac Amser 4](#_Toc731894813)

[5 Taliadau cydnabyddiaeth a chostau 4](#_Toc1736546358)

[6 Mynegi diddordeb 4](#_Toc1335144920)

# Pwrpas y swydd

Prif bwrpas y swydd, sef bod yn aelod o’r pwyllgor, yw rhoi cyngor a chefnogaeth i Gomisiynydd y Gymraeg.

Bydd yr aelodau yn mynychu ac yn cymryd rhan lawn yng nghyfarfodydd y Pwyllgor. Efallai y bydd angen mynychu cyfarfodydd eraill megis hyfforddi a datblygu yn ogystal â gweithgareddau eraill yn ôl gofyn y Comisiynydd.

# Manyleb y person

Bydd yr ymgeisydd llwyddiannus yn meddu ar brofiad o lywodraethiant corfforaethol a materion atebolrwydd. Bydd hefyd yn meddu ar y canlynol:

* dealltwriaeth o rôl y Comisiynydd a faterion sydd yn effeithio ar yr iaith Gymraeg;
* y gallu i siarad y Gymraeg (dymunol) a’r Saesneg ;
* profiad o weithio ar lefel bwrdd, un ai yn y sector cyhoeddus neu’r sector preifat;
* profiad o ddarparu cyngor clir, diduedd a chanllawiau ar risg, rheoli a llywodraethu;
* profiad o’r amgylchedd rheoleiddio, archwilio a risg o fewn cyrff cyhoeddus;
* profiad o gyrraedd amcanion corfforaethol a gwasanaethau;
* profiad o weithio yn y maes cyfreithiol;
* dealltwriaeth o ddeddfwriaeth yn gyffredinol a deddfwriaeth yr Iaith Gymraeg yn benodol
* y gallu i feddwl yn syniadol ac yn arloesol;
* sgiliau datrys a dadansoddi datblygedig;
* dealltwriaeth o osod a rheoli safonau
* arbenigedd mewn rheoli systemau technegol a diogelwch seibr (dymunol)
* egwyddorion cadarn;
* y gallu i ddelio â sefyllfaoedd cymhleth;
* y gallu i gydweithio’n llwyddiannus mewn tîm;
* dealltwriaeth fanwl o amgylchedd y llywodraeth a strwythurau atebolrwydd;
* cymhwyster cyfrifo neu archwilio a/neu brofiad rheoli risg (dymunol).

# Cyfnod y penodiad

Bydd y penodiad am gyfnod o dair blynedd yn gychwynnol, yn amodol ar unrhyw ofynion statudol a gyflwynir gan Y Bil Archwilio Cyhoeddus (Cymru) Drafft.

Yn amodol ar ofynion deddfwriaeth, gellir adnewyddu’r swydd am ail dymor yn unig, os yw perfformiad yn foddhaol.

# Ymrwymiad ac Amser

Bydd y Pwyllgor Archwilio a Risg yn cyfarfod hyd at 4 gwaith y flwyddyn. Gellir cynnal cyfarfodydd ychwanegol yn ôl y galw. Disgwylir presenoldeb rheolaidd yn y cyfarfodydd hyn.

# Taliadau cydnabyddiaeth a chostau

Bydd Cadeirydd y Pwyllgor yn derbyn ffi ar gyfer mynychu cyfarfodydd ac ar gyfer gwaith paratoadol cyn y cyfarfodydd a fydd yn cyfateb i £297 y dydd (pro rata).

Bydd aelodau’r Pwyllgor yn derbyn ffi ar gyfer mynychu cyfarfodydd ac ar gyfer gwaith paratoadol cyn y cyfarfodydd a fydd yn cyfateb i £198 y dydd (pro rata).

Bydd unrhyw gostau yn rhinwedd eich swyddogaethau ar y Pwyllgor yn cael eu had-dalu yn unol â pholisi teithio a chynhaliaeth Comisiynydd y Gymraeg.

# 6 Mynegi diddordeb

Os ydych am fynegi diddordeb yn y rôl, dylech anfon CV, yn Gymraeg neu yn Saesneg, a llythyr eglurhaol gan nodi’r hyn y gallwch ei gynnig i’r swydd a’r modd yr ydych yn cyd-fynd â’r meini prawf a nodir ym manyldeb y person, gan amlinellu unrhyw wybodaeth berthnasol, sgiliau a phrofiad.

Dylid anfon yr wybodaeth at swyddi@cyg-wlc.cymru.

Y dyddiad cau yw 12:00 canol dydd. Dydd Llun, 30 Ebrill 2024

Noder:

Nid yw’r swyddi yn agored i gyflogeion presennol Comisiynydd y Gymraeg.

Bydd angen i Gomisiynydd y Gymraeg dderbyn tystlythyrau derbyniol.